DA Den Europæiske Unions Tidende C 423/9

Offentliggørelse af en ansøgning i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

2014/C 423/08

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ENHEDSDOKUMENT

RÅDETS FORORDNING (EF) Nr. 510/2006

om beskyttelse af geografiske betegnelser og oprindelsesbetegnelser for landbrugsprodukter og fødevarer (2)

»CHOURIÇA DE CARNE DE MELGAÇO«

EF-nr.: PT-PGI-0005-01011-2.7.2012

BGB ( X ) BOB ( )

1. Betegnelse

»Chouriça de carne de Melgaço«

2. Medlemsstat eller tredjeland

Portugal

3. Beskrivelse af landbrugsproduktet eller fødevaren

3.1. Produkttype

Kategori 1.2. Kødprodukter (opvarmet, saltet, røget m.m.)

3.2. Beskrivelse af produktet med betegnelsen i punkt 1

»Chouriça de carne de Melgaço« er en pølse med hesteskoform, der er modnet ved røgning og kulde og fremstillet af kød fra svinebov, svinespæk, svinerester og svinefedt.

Den har følgende egenskaber:

Udvendige egenskaber:

Der er tale om en cylindrisk pølse i hesteskoform, med mellembrun farve, en længde på 30-35 cm og en diameter på 2-3 cm.

Det udvendige udseende er ret glat, med mellembrun farve og med en moderat overfladefugtighed.

Indvendige egenskaber:

Et tværsnit viser kød, der hænger godt sammen, med kødmarmoreringer og uregelmæssigt fedt og en halvfast konsistens.

Kemiske egenskaber:

Parameter Gennemsnit DP Maksimum Minimum pH 5,37 0,24 6,07 5,03 Fugtighed (%) 25,87 5,87 37,83 9,65 Protein (%) 28,58 4,77 38,15 21,4 Fedt (%) 40,56 8,98 55,3 26,6 Chlorider (NaCl) (%) 3,13 1,66 5,83 1,03

Organoleptiske egenskaber:

Aroma: kraftig og røget.

Tekstur: meget fugtig og mør.

Smag: kraftig, moderat syrlig og stærk, salt og markant røgsmag.

3.3. Råvarer (kun for forarbejdede produkter)

Den råvare, der anvendes til at fremstille »Chouriça de carne de Melgaço«, er kød fra svinebov, svinespæk, svinerester og svinefedt fra racen Bísara, der er opdrættet som renavl eller krydset med andre racer, og som slagtes med en levende vægt på mindst 110 kg, tidligst når de er 32 uger gamle.

Kødet krydres med hvidløg, løg, mild og/eller stærk paprika, salt, laurbær, hvid Vinho Verde, eller en anden tilsvarende vin, og vand.

Der anvendes svinetyndtarm, som først vaskes og tørres.

»Chouriça de carne de Melgaço« røges med følgende aromastoffer fra tørt træ, som ikke er harpiksholdigt:

eg (Quercus)

gyvel (Cytisus spp)

birk (Betula Celtiberica)

lyng (Erica)

gyvel (Cytisus baeticus).

3.4. Foder (kun for produkter af animalsk oprindelse)

—

3.5. Specifikke etaper af produktionen, som skal finde sted i det afgrænsede geografiske område

De specifikke etaper af produktionen af »Chouriça de carne de Melgaço«, som finder sted i det afgrænsede geografiske område, er udvælgelsen, udskæringen, tilvirkningen, krydringen og modningen af kødet og tilvirkningen, fyldningen og bindingen af tarmen samt røgningen og forædlingen.

3.6. Særlige regler vedrørende udskæring, rivning eller emballering osv.

—

3.7. Specifikke mærkningsregler

Etiketten skal omfatte betegnelsen »Chouriça de carne de Melgaço — Beskyttet geografisk betegnelse« samt logoet »Chouriça de carne de Melgaço«, som gengives nedenfor.

4. Præcis afgrænsning af det geografiske område

Det geografiske område, hvor »Chouriça de carne de Melgaço« fremstilles, er afgrænset til kommunen Melgaço, som dækker alle lokale enheder: Alvaredo, Castro Laboreiro, Chaviães, Cousso, Cristóval, Cubalhão, Fiães, Gave, Lamas de Mouro, Paços, Paderne, Parada do Monte, Penso, Prado, Remoães, Roussas, S. Paio og Vila.

5. Tilknytning til det geografiske område

5.1. Det geografiske områdes egenart

Det geografiske områdes særlige naturtræk giver mikroklimatiske forhold, der er egnet til modning af kød, og som lokalbefolkningen har udnyttet i umindelige tider.

Kommunen Melgaço er omgivet af bjergkæden Serra da Galiza og Minho-dalen, ligger i en højde på over 1 300 m over havets overflade og er kendetegnet ved meget kolde vintre, hvor den gennemsnitlige minimumstemperatur er på højst 11 °C.

Traditionerne baseret på opdræt og slagtning af grise samt fremstillingsteknikkerne og den særlige viden, der muliggør differentieret udnyttelse af kød og opbevaring af det i lang tid, er altid blevet udnyttet af lokalbefolkningen og bliver det stadig i dag.

Vedplantearter såsom eg (Quercus), birk (Betula Celtiberica) og gyvel (Cytisus spp og Genista spp) er hyppigt forekommende i området ligesom gyvel (Cytisus baeticus) og lyng (Erica), der er naturligt hjemmehørende arter. De anvendes alle til røgning af »Chouriça de carne de Melgaço«.

5.2. Produktets egenart

»Chouriça de carne de Melgaço« adskiller sig fra andre produkter i samme kategori ved dens indre uregelmæssigt og udprægede marmorerede udseende samt ved den meget saftige og møre tekstur. Kombinationen af smage, moderat og stærk syrlighed, salt smag og udpræget røgaroma er karakteristisk for denne pølse.

Den adskiller sig desuden ved størrelsen (30-35 cm) og hesteskoformen og ved, at den udelukkende fyldes i en natursvinetarm, som er tilvirket naturligt. En anden af produktets egenarter er den traditionelle anvendelse af hvid Vinho Verde, eller en anden tilsvarende vin, i »sorça«-tilvirkningen.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB)

Fremstillingsteknikkerne og »Chouriça de carne de Melgaço«-pølsens særlige egenskaber hænger tæt sammen med områdets særlige kendetegn.

Melgaço var længe en isoleret, svært tilgængelig kommune. Denne isolation har givet mulighed for, at traditionerne forbundet med opdræt og slagtning af grise, som foregår først på vinteren, kunne sætte gang i lokalbefolkningens opfindsomhed og viden, således at de kunne forarbejde og opbevare svinekød ved hjælp af naturlige miljøvenlige metoder, særlig modning i kulde, »sorça«-teknikken og røgning, som alle har til formål at sikre indbyggernes levebrød.

Den viden, som indbyggerne i Melgaço har, og som er videregivet fra generation til generation, kommer til udtryk i deres evne til at samle kød og svinefedt i meget små stykker (2-3 cm) i et passende forhold, som giver pølsen den ønskede balance mellem kødet og fedtet, samtidig med at man bevarer et marmoreret, uregelmæssigt udseende. Dette giver desuden mulighed for at bøje den fyldte tarm og opnå en meget saftig og mør tekstur.

»Sorça«-teknikken består i at krydre kødet med naturlige ingredienser såsom hvidløg, løg, mild og/eller stærk paprika, salt, laurbær, hvid Vinho Verde, eller en anden tilsvarende vin, og vand og lade det hvile i ca. en uge på et køligt sted (ved en temperatur på højst 11 °C), idet blandingen omrøres to gange om dagen. Denne viden er resultatet af en passende kombination af alle disse faktorer under overholdelse af de relevante frister, som giver »Chouriça de carne de Melgaço« den særlige, kraftige, moderat syrlige, stærke og salte smag.

Produktets meget saftige og møre tekstur og den karakteristiske diameter skyldes anvendelsen af naturtyndtarm, tilvirkningen af den og sammenpresningen af kødet og fedtet under påfyldningen.

Den anden teknik, som lokalbefolkningen har udviklet, er modning ved røgning, som består i at udsætte pølsen for påvirkning fra røg i 15 dage ved langsom forbrænding af tørt, ikke-harpiksholdigt træ, således at der kun fremkommer få flammer og megen røg.

Klimaforholdene fremmer tilstedeværelsen af ikke-harpiksholdige vedplantearter, hvoraf nogle stammer fra det afgrænsede geografiske område, og som anvendes til forbrændingen under røgningen.

De lave vintertemperaturer muliggør behandlingen af det ferske kød og den naturlige modning og får de fysisk-kemiske forandringer, der sker inde i pølsen, til at ske langsomt.

Efter 15 dages røgning finder modningen sted, hvor pølsen placeres i kølige og ventilerede lokaler (som kaldes »sequeiro«-lokale). De opbevares ved hjælp af fremgangsmåder, hvor deres egenskaber ikke ændrer sig, især ved at anvende kulde. Ud over den kraftige særlige røgsmag, der gives »Chouriça de carne de Melgaço«, spiller denne fremgangsmåde også en afgørende rolle for alle produktets smagsmæssige og aromatiske kvaliteter samt for dets opbevaring over tid.

Henvisning til offentliggørelsen af varespecifikationen

(artikel 5, stk. 7, i forordning (EF) nr. 510/2006 (3))

http://www.dgadr.mamaot.pt/images/docs/val/dop_igp_etg/Valor/CE_chourica_carne_Melgaco_IG.pdf

(1) EUT L 343 af 14.12.2012, s. 1.

(2) EUT L 93 af 31.3.2006. s. 12. Erstattet af forordning (EU) nr. 1151/2012.

(3) Se fodnote 2.